قوانين حمورابى

قوانين حمورابى أو شريعة حمورابى, هى اول قانون متسجل فى التاريخ. القوانين دى اتعملت فى سنة 1790 ق.م فى منطقة مابين النهرين (العراق) و بالتحديد فى بابل. القوانين دى متقسمة على 282 مادة قانونية بتعالج كل مشاكل الحياة و بتعاقب الغلطان و بتعوض المتضرر و بتحدد واجبات الافراد و حقوقهم فى المجتمع اللى عايشين فيه, حسب شغلة و مسؤلية و الطبقه الاجتماعيه بتاعة كل واحد فيهم. القوانين دى كانت بتتعلق فى مكان عام فى كل حته تقريبا عشان كل الناس يشوفوها و يعرفوا القوانين اللى بتتطبق و يعرفوا اللى ليهم و اللى عليهم. القوانين دى بتعتبر انها حطت مبدأ و فلسفة "العين بالعين و السن بالسن". النسخه الوحيده الكامله من القوانين دى وصلتلنا على مسلة من حجر الديوريت الاسود بطول 2.25 متر و موجودة لحد النهاردة فى متحف اللوفر فى باريس. قوانين حمورابى بتعتبر اول قانون متسجل فى التاريخ و أول محاوله فى التاريخ المسجل لتنظيم و وضع قواعد محدده بتناقش كل مشكله او وضع ممكن يحصل ما بين الناس, فيه ناس دلوقتى ممكن تعتبر القوانين دى على ان عقوباتها تقيلة أو متوحشه و همجيه, بس فى الحقيقة القوانين دى كانت زقه كبيره وقتها للتقدم و خطوه فى طريق عمل قوانين محدده و ثابته عشان حل خلافات الناس بشكل متحضر.

 اكتشاف القوانين 
250 px|thumb|left
أول نسخة من القوانين هيا اللى اكتشفها عالم المصرولوجيا جوستاڤ جيكويه - Gustav Jéquier - فى خوزستان فى ايران سنة 1901. و كان واحد من ملوك ايمليتس هجم على بابل و اخد القوانين دى على بلدهم. النسخة المتلاقة موجودة لحد دلوقتى فى متحف اللوفر فى باريس, فرنسا.

 القوانين 

دى امثله للقوانين اللى فى قوانين حمورابى:
 اذا واحد بنى بيت لواحد تانى, و كان مهمل و مبنهوش كويس, و البيت وقع و موت صاحب البيت يبقى اللى بنى البيت يتعدم, و لو ابن صاحب البيت مات لما البيت وقع يبقى ابن اللى بناه البيت يموت.
 لو القاضى بيحكم فى قضية واخد قرار و نطق حكم معين, و اكتشف بعد كدا ان حكمه غلط او مش عادل او انه متورط فى حاجه, حيدفع او حينفذ العقوبة اللى حكم بيها 12 اضعاف الحكم اللى نطق بيه و حيتشال من منصبه.
 لو راجل ضرب واحدة ست حامل و بسبب ضربه ليها مات الجنين فى بطنها, بنت الراجل اللى ضرب تموت كتخليص لتار الست
 لو واحد فقع عين واحد, من حق الواحد المتضرر انه يفقع عين اللى ضربه
 لو واحد كسر سنان واحد, من حق المتضرر انه يكسر سنانه زى ما عمل معاه.
 لو رجل حر (مش عبد) ضرب واحد حر زيه أو فى نفس مرتبته الاجتماعية حيعوضه بمبلغ متحدد.

 المواد القانونية 
اتصنفت قوانين حمورابى ل12 قسم:
 القسم الأول: فيه المواد من 1-5، وتتعلق بالقضاء والشهود.
 القسم الثاني: فيه المواد من 6-26، وتتعلق بالسرقة والنهب.
 القسم التالت: فيه المواد من 26-41، وتتعلق بشؤون الجيش.
 القسم الرابع: فيه المواد من 42-100، وتتعلق بشؤون الحقول والبساتين والبيوت.
 القسم الخامس: فيه المواد من 100-107، وتتعلق بمخازن البيع بالجملة ودكاكين التجار والرهينة والتعامل مع صغار التجار.
 القسم السادس: فيه المواد من 108-111، وتتعلق بساقية الخمر.
 القسم السابع: فيه المواد من 112-126، وتتعلق بالبيع.
 القسم الثامن: فيه المواد من 127-195، وتتعلق بشؤون العيلة وحقوقها وعائلات أفرادها  بينهم.
 القسم التاسع: فيه المواد من 196-227، وتتعلق بعقوبات التعويض وغرامات نقض الإتفاقيات والعقود والتعهدات.
 القسم العاشر: فيه المواد من 228-240، وتتعلق بالأسعار وتعيين أجور بناء البيوت والمراكب و أثمانها.
 القسم الحداشر: فيه المواد من 241-277، وتتعلق بأجور الحيوانات والأشخاص.
 القسم  الاتناشر: فيه المواد من 278-282، وتتعلق بتعيين حدود الرقيق وحقوقهم وواجباتهم.

تصنيف:قانون
تصنيف:بين النهرين